CELEX: 32013D0483
Language: lt
Date: 1380499200000
Title: 2013/483/ES: 2013 m. rugsėjo 30 d. Tarybos sprendimas dėl Jungtinių Tautų Europos ekonomikos komisijos (JT EEK) taisyklės Nr. 41 dėl suvienodintų motociklų patvirtinimo nuostatų, atsižvelgiant į triukšmą, taikymo  Tekstas svarbus EEE

5.10.2013   
            
            
               LT
            
            
               Europos Sąjungos oficialusis leidinys
            
            
               L 263/15
            
         TARYBOS SPRENDIMAS
   2013 m. rugsėjo 30 d.
   dėl Jungtinių Tautų Europos ekonomikos komisijos (JT EEK) taisyklės Nr. 41 dėl suvienodintų motociklų patvirtinimo nuostatų, atsižvelgiant į triukšmą, taikymo
   (Tekstas svarbus EEE)
   (2013/483/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114 ir 207 straipsnius kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos sprendimu 97/836/EB (1) Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (2) (pataisytas 1958 m. susitarimas);
            
         
               (2)
            
            
               suderintais Jungtinių Tautų Europos ekonomikos komisijos (JT EEK) taisyklės Nr. 41 „Suvienodintos motociklų patvirtinimo nuostatos, atsižvelgiant į triukšmą“ (3) (JT EEK taisyklė Nr. 41) reikalavimais siekiama pašalinti technines kliūtis variklinių transporto priemonių prekybai tarp pataisyto 1958 m. susitarimo Susitariančiųjų Šalių ir užtikrinti, kad šios transporto priemonės atitiktų aukštus saugos ir apsaugos standartus;
            
         
               (3)
            
            
               Europos Parlamento ir Tarybos direktyva 2002/24/EB (4) ir Europos Parlamento ir Tarybos direktyva 97/24/EB (5) ir jų įgyvendinimo priemonėmis įpareigojama, kad būtų nustatytas dviračių ir triračių variklinių transporto priemonių leistinas garso lygis, išmetimo sistema ir bandymų procedūros;
            
         
               (4)
            
            
               Direktyvos 97/24/EB III priedo 9 skyriuje išdėstyti reikalavimai L kategorijos transporto priemonių tipo patvirtinimui, atsižvelgiant į jų leistiną garso lygį ir išmetimo sistemą. L kategorijos transporto priemonės yra lengvųjų transporto priemonių, pavyzdžiui, motorinių dviračių, dviračių ar triračių mopedų, motociklų su lopšeliu ar be jo, triračių ir keturračių, bendras pavadinimas;
            
         
               (5)
            
            
               Sąjunga, prisijungusi prie pataisyto 1958 m. susitarimo, prisijungė prie riboto skaičiaus JT EEK taisyklių, išvardytų Sprendimo 97/836/EB II priede; JT EEK taisyklė Nr. 41 į tą sąrašą neįtraukta;
            
         
               (6)
            
            
               kaip numatyta Sprendimo 97/836/EB 3 straipsnio 3 dalyje ir vadovaujantis pataisyto 1958 m. susitarimo 1 straipsnio 7 dalimi, Sąjunga gali nuspręsti taikyti vieną, keletą ar visas JT EEK taisykles, prie kurių ji neprisijungė prisijungdama prie pataisyto 1958 m. susitarimo;
            
         
               (7)
            
            
               dabar Sąjungai tikslinga taikyti JT EEK taisyklę Nr. 41, kad tarptautiniu lygiu būtų taikomi bendri suderinti reikalavimai, kuriais bus sudarytos palankesnės sąlygos tarptautinei prekybai ir kuriais bus pakeisti galiojantys patvirtinimo reikalavimai, išdėstyti Direktyvos 97/24/EB III priedo 9 skyriuje. Tuomet Europos bendrovės galės remtis vienu reikalavimų rinkiniu, pripažįstamu visame pasaulyje, visų pirma pataisyto 1958 m. susitarimo Susitariančiosiose Šalyse,
            
         PRIĖMĖ ŠĮ SPRENDIMĄ:
   1 straipsnis
   Europos Sąjunga taiko Jungtinių Tautų Europos ekonomikos komisijos (JT EEK) taisyklę Nr. 41 dėl suvienodintų motociklų patvirtinimo nuostatų, atsižvelgiant į triukšmą.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   3 straipsnis
   Apie šį sprendimą Komisija praneša Jungtinių Tautų generaliniam sekretoriui.
   
      Priimta Briuselyje 2013 m. rugsėjo 30 d.
      
         
            Tarybos vardu
         
         
            Pirmininkas
         
         L. LINKEVIČIUS
      
   
   
      (1)  1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (OL L 346, 1997 12 17, p. 78).
   
      (2)  OL L 346, 1997 12 17, p. 81.
   
      (3)  OL L 317, 2012 11 14, p. 1.
   
      (4)  2002 m. kovo 18 d. Europos Parlamento ir Tarybos direktyva 2002/24/EB dėl dviračių ir triračių motorinių transporto priemonių tipo patvirtinimo, panaikinanti Tarybos direktyvą 92/61/EEB (OL L 124, 2002 5 9, p. 1).
   
      (5)  1997 m. birželio 17 d. Europos Parlamento ir Tarybos direktyva 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų (OL L 226, 1997 8 18, p. 1).